khistorydata/jeongjo-sjw-relations huggingface dataset:
정조 2년
副修撰李謙彬疏曰。伏以臣頃暴肝膈之忱。獲奉矜許之恩。私心感幸。冀伸烏鳥之情。意外獲蒙新除。仰戴恩渥。不勝頌祝。他不暇顧。章皇出肅。而母病一味沈篤。眞元日敗。氣息綿綴。惟以藥餌爲命。臣方焦遑罔措。方寸煎灼。以此情理。實無離捨供職之望。伏願聖明。俯垂矜諒。亟遞臣職。以便將護焉。臣於請急之章。不宜他陳。而愚衷所激。略此尾陳焉。伏念我殿下三載御極。一念求治。政令之出。允合典謨施措之當。輒符義理。而夫何天心未豫。水旱連仍。國勢未鞏。亂逆層生。臣靜究厥由。莫知其所以然也。臣出入邇列。亦有年矣。竊瞷殿下。圖治誠切。而實心有些未究。應事曲當。而剛克有所不足。是故。求言之敎。每發於絲綸。而言路未見其開也。節財之方。先自於宮闈。而財用未見其裕也。以至凶孼之徒。式月斯生。而懲討之論。閱歲相持。由玆以觀。則殿下於懋實之道。果斷之方。或有所未及於古聖王而然耶。噫。何謂言路之不開也。殿下臨御以來。凡出入於侍從之列。翺翔於論思之任者。亦幾人矣。而章箚之間。未聞有逆耳之論。筵席之上。不敢爲嬰鱗之語。以含默爲計。以諛悅爲能。臣固知聖德罔愆。無事可言。而然而虞舜之世。尙有無若傲之戒。成湯之聖。亦稱諫弗咈之德。則雖於聖明之世。亦豈無可言之事耶。臣竊觀祖宗以來。蓋莫不優容臺閣。培埴士氣。言雖過當。譴罰不加。先正監謗之啓。至今傳以爲美事矣。猗我殿下。亦嘗於言事之間。無甚可觀。而輒示嘉奬之意。心雖不槪。而每恢容受之量。未嘗罪一言者。逐一諫官。而言路之不開。猶且如此。噫。里奚之前愚後智。惟係時君之用舍。衰矩之始侫終直。實在一人之導率。則殿下於求治之誠。來諫之道。恐有所未盡而然也。何謂財用之未裕也。古語曰。奢侈之害。甚於天災。臣於前日。亦嘗略論於前席。而殿下亦示嘉納之意矣。目今穡事失稔。公私倒懸。而中外之積。誠可哀痛。明春賙救之道。大農經用之策。不可不熟講而預究者也。況挽近以來。紀綱日紊。法禁漸疎。燒羊露臺之費。雖惜於禁中。而尺髻匹帛之風。猶盛於民間。服食奢靡。第宅踰制。甚至於華屋傑構。匪不侈也而輪焉奐焉。又從而新之。靡財之端。專由此。噫。昭儉之德。日聞於上。而風草之化。未見於下。無乃菲衣惡食。茅茨土階之治。猶或未及於古昔而然歟。且臣於近日事。亦嘗有慨歎者矣。夫三司之出禁。自是國朝古法。憑藉侵漁。不過爲末流之弊。而向者大僚筵奏。至令以出禁名色之爲幾處。收贖杖配之爲幾何。逐朔成冊。枚報政府。有若防奸者。然而殿下特賜允可。使之施行。噫。彼三司。顧其任則執法之官也。語其職則卿士之列也。古語曰疑之勿任。任之勿疑。若使三司。果有此弊。則隨現重勘。可也。而未聞其懸名枚報。若防吏胥之奸欺者然。此豈淸朝尊國體。體群臣之道哉。且伏聞法司之臣。深以爲恥。諸般禁條。一不擧論。將使法禁漸至解弛。奸民無所懲畏。此豈不大可憂哉。伏願殿下。亟賜反汗焉。噫。亂逆何代無之。而豈有若近日諸賊者哉。締結肘掖。煽動內外。前案纔成。後出愈憯。言念及此。心骨俱寒。殿下於懲討之論。一向靳持者。亦出於不忍之仁。而第伏念殿下之所以治逆者。未免仁恕之太過而然也。蓋其本根未除。枝條猶多。旣失於寬。又失於緩。至使元惡大憝。偃息於霄壤之間。凶黨餘孼。假貸於覆載之下。梟心益肆。虺毒潛伺。實不知何樣禍機。伏於何處。而上下相持。奄歷三載。向者伏閤。實是朝廷上大擧條也。共戴之憤。必討之義。人孰無之而三司齊籲之擧。必當一會諸僚。博收公議。以盡孚格之道。而倉卒發簡。遂令巨魁。以致見漏。顚倒引避。終使大論。無所着落。群下之不誠如此。何可望天心之亟回。而在國家懲討之道。亦何可以群下之不誠。而使凶逆至今假息乎。伏願殿下。仰念宗社之重。深軫隄防之道。凡於諸賊之啓。廓揮乾斷。亟賜允兪焉。臣無任屛營祈懇之至。答曰。省疏具悉。所陳目下得失。言皆切要。予庸嘉之。其中禁牌事。當初旣允大臣之奏。當更詢大臣而處之。爾其勿辭。救護察職。
정조 2년
持平沈樂洙疏曰。伏以古者設官。必以臺省爲重者。爲其任言論之責。而主是非之公。人主之尊。有不得奪其議也。故朝廷倚而益尊。奸邪望而知畏。有人如此。可以逆折潛萌之奸。如內史之於淮南。則有國之置臺省。宜其難愼也。方今淬礪初政。振刷朝綱。凡所以社亂源。而回泰運者。宜先揀擇臺省。而濫竽之選。至及於如臣愚魯。臣誠莫知其所由也。臺省之所爭執。孰非公議之發。而噫彼鄭妻龜柱之惡。國人所共誅也。任諫諍之職者。尤豈可一息容忍。或忽於不與共生之義。而竊觀三司之啓。跨踰數年。習於狃安。日日詣臺之論。有如應文備敎。爲殿下耳目之臣者。其可謂盡其責乎。昔宋臣王拱辰。言事力爭。至於引裾。章十八上而終得其請。此不過尋常論事。而誠意孚於君心。風采溢於朝端。至今可以想像於千載。今使拱辰在者。目見國賊之未討。必將碎首瀝血。不止於引裾十八章而已。殿下雖欲以恩掩義。一向靳允。其可得乎。惜乎堂堂聖朝。不得臺官一人之如拱辰者。終使國賊假息。未洩國人之憤。而巨魁未殲。餘醜益肆。種種凶逆。相接潛萌於數年之間。此固臺省之不得其人。不惟不能逆折。而猶不得亟施顯戮也。至於臣之譾劣。尤居人下。而秉彝之性。亦常疾首痛心於國賊之未討也。今玆恩除。適在動駕之際。從班召牌。義不敢違。仍又詣臺。淟涊怯懦。雖不能力爭天陛。而區區平日之心。竊自慨惜於臺省之無人也。今使臣。冒居其職。旣不能力追古人。徒損聖朝臺省之風。則亦臣心之所深愧也。嗚呼衛國之謨。莫急於誅討凶賊。而誅討之責。必須於孚格上心。則其爲責。惟在臺省也。亟先遞改臣職名。使今日居臺省者。皆知如臣之愚。不足以任其責。則庶幾有開悟天心。萬一禆益於討賊之義也。言由肝肺。望切雲天。臣無任激切屛營之至。答曰。省疏具悉。爾其勿辭察職。
정조 2년
戊戌十一月十二日。記事官姜彙鈺。刑曹啓目。觀此黃海監司啓本啓下者。罪人尙光澤疏批中。添書事究覈馳啓者矣。尙光澤。旣已承款。趙漸逵。則別無更覈。放送。何如。傳曰。依允。
정조 2년
戊戌十一月十二日辰時。上御誠正閣。都承旨入侍時。行都承旨洪國榮。記事官柳孟養李信祜鄭東浚。以次進伏訖。國榮曰。夜間。聖體。若何。上曰。一樣矣。上曰。政官入來乎。國榮曰。姑未入來矣。上曰。然則殿座前。不得開政乎。國榮曰。似然矣。上曰。日次兼行。何如。國榮曰。下敎誠便好矣。上曰。八月以後。無一準點者。身爲師儒之長。視若尋常。不爲察飭。良可寒心。國榮曰。節目纔成。慢忽若此。此亦紀綱所關矣。上曰。承旨侍衛。詣閤時刻入之。命退去。諸臣以次出。
정조 2년
戊戌十一月十二日辰時。上詣仁政殿。秋到記儒生日次。儒生製述殿講。兼行入侍時。行都承旨洪國榮。行左承旨鄭民始。行右承旨李鎭衡。左副承旨蔡弘履。右副承旨吳載紹。同副承旨李在學。記事官柳孟養。假注書柳文養。記事官李信祜鄭東浚。以次侍立訖。上具翼善冠袞龍袍。乘輿出仁和門。入殿內殿座。諸試官及擧子。入庭四拜訖。製述試官左議政徐命善。都承旨洪國榮。行副司直李衍祥。行副司直金思穆。副校理宋煥億。吏曹佐郞鄭志儉。校理李度默。講經試官領敦寧鄭存謙。判敦寧韓光會。禮曹參判沈頣之。行副司直洪檢。兵曹參知宋煥喆。兵曹正郞朴祐源。副司直嚴思晩。以次進伏。弘履。進前。讀奏擧子入門單子訖。上曰。試所承旨。頒紙後。製述擧子。依擧案數。使之分左右。序齒各坐。而如有帀亂之弊。儒生當停擧。各別申飭。可也。又敎曰。殿庭試士。非止一再。則令已行矣。法已立矣。想儒生輩。不待指揮。自當整齊。而苟或不然。則亦關紀綱。以此意。着實曉諭。無至淆雜。可也。上命讀劵官二人進前。書題。國榮衍祥。奉書題紙進前。命書表題曰。擬宋竇儀謝拜翰林學士。諭以宰相須用讀書人。上曰。時限。限以未時則好耶。國榮曰。頒紙之際。必致遲滯。限以申時則好矣。上命懸題。志儉度默。奉御題懸于懸題板。上曰。地排不足。則分付長興庫。地衣卽爲入鋪。可也。上曰。講經詩傳冊。待令乎。民始曰。已爲待令矣。上曰。開講時。多出通栍。使之比較好矣。上曰。注書出去。周易。書傳及四書。竝待令以置之意。分付。賤臣。承命出。分付還入。命善。進前。問候。上曰。一樣矣。命善曰。右相事。甚可悶矣。上曰。使之一伸廉隅則好耶。命善曰。情病俱苦。宜有體下之政矣。上曰。欲爲許副矣。仍命民始書傳敎曰。予意已罄。卿辭愈切。一向相持。徒屬文具。卿之所辭相職。今姑許副。以安卿心。卿其安心。卽爲入城事。遣史官傳諭于右議政。上曰。大臣置處。今日政。爲之。上曰。王大妃殿進御二錢重人蔘粟米飮。調薑汁竹瀝。一貼煎入。竝出榻敎命在學。書副修撰李謙彬。持平沈樂洙疏批。在學讀奏司饔院兵曹草記訖。仍命書批答。上命製述試官姑退。上曰。儒生。盡爲整齊乎。弘履曰。連爲申飭。而猶不各坐。今方申飭矣。上曰。申飭於掌議。可也。國榮曰。聞掌議。不爲行公云矣。上曰。注書出去。分付以儒生整齊時。非館吏所可曳裾。使儒生輩。各自分坐。可也。賊臣。承命出。分付後還入。上曰。殿講命官。何久不入來乎。民始曰。改落點之後。未及入來矣。講經命官鄭存謙。行四拜後進伏。上曰。詩傳入之。應講擧子五人式。陞自月臺。以次呼名。使之進講。幼學白天瑞等五人。以次進講。上入于小次。少頃。還出殿座。吏曹判書洪樂純。參判徐浩修。參議李義翊。兵曹判書李徽之進伏。樂純曰。右議政鄭弘淳。許副事命下矣。當爲置處。而本曹無相當窠。依例送西之意。敢稟。上曰。依爲之。樂純曰。臺諫闕員。今當差出。而擬望之人乏少。外任竝擬。何如。上曰。依爲之。徽之曰。前右議政鄭弘淳。當付判中樞。而判中樞二窠中。沈瑴。從座目降付知中樞矣。知中樞時無見闕。輔國四人及京畿監司例兼外。知事黃景源。減下。何如。上曰。依爲之。竝出擧條上命吏兵判。出去開政。上曰。大司成。待下批。牌招察任。出榻敎新除授臺諫。待下批。牌招事。榻前定奪。載紹曰。合辭方張之時。兩司無請臺之員。新除授臺諫。待下批竝卽牌招察任。持平沈樂洙疏批已下。一體牌招。何如。上曰。依爲之。出擧條樂純徽之。進前。親呈望單後。退出。民始讀奏兵批望。在學讀奏吏批望訖。上落點。上曰。全羅兵使入侍。出榻敎賤臣。承命出傳。與全羅兵使金海柱。偕入進伏。上下詢職姓名履歷訖。命持入諭書。安寶以傳。賤臣。承命持入諭書。上曰。注書出去尙瑞院。官員入來。安寶事催促。賤臣。承命出。分付。還入。安寶後。民始。跪授海柱。海柱跪受。上命在學。讀宣別諭訖。上曰。卿下去後。須盡心爲之。毋負委畀之意。可也。命退。上曰。諭書。則由正門出送。可也。上曰。講經儒生。曾在先朝。着冠帶應講矣。今番則何不着冠帶乎。殊可怪也。徽之曰。此後殿講時。以着冠帶之意。申飭則好矣。上曰。唯。上入于小次。少頃還出殿座。上曰。試券捧幾軸乎。弘履曰。一百八張矣。上曰。臺諫牌去來。何其寥寥耶。催促。可也。賤臣。承命出。分付。正言趙鼎鎭。牌不進呼望。上曰。鼎鎭。方帶實錄郞廳。而懸以在外。是受由在外乎。任自下卿乎。注書出去知入。賤臣。承命出問後。入奏曰。受由在外云矣。大司成李衍祥。牌不進呼望。上曰。大司成李衍祥。更爲牌招。出榻敎上曰。講生中。純通者幾人乎。存謙曰。五人矣。上曰。純通人。當爲比較。留待事。分付。賤臣。承命出。分付。還入。詩傳講畢。上曰。純通人。當以書傳比較。呼名以入。可也。尹擎柱等五人。以次進講。皆純通。上曰。初比較純通人。以周易更爲比較。可也。尹擎柱等五人。以次進講。皆純通。上曰。再比較純通人。以論語。更爲比較。可也。尹擎柱等五人。以次進講。吳命遠李錫麟曺亨壽純通。上曰。三比較純通人。以孟子爲比較。可也。吳命遠等三人。以次進講。曺亨壽純通。上曰。曺亨壽。本以雄經。畢竟決科。奇矣。命呼新來訖。上曰。便殿當爲科次。承旨與製述試官。來待閤外。上乘輿還內。諸臣遂退出。
정조 2년
戊戌十一月十二日酉時。上御誠正閣。科次入侍時。左副承旨蔡弘履。假注書柳文養。記事官李信祜鄭東浚。試官左議政徐命善。都承旨洪國榮。大司成李衍祥。行副司直金思穆。副校理宋煥億。吏曹佐郞鄭志儉。校理李度默。以次進伏訖。命善曰。久御寒殿之餘。聖體。無損節乎。上曰。一樣矣。國榮曰。右副承旨吳載紹。有實恙云矣。上命弘履書傳敎曰。右副承旨吳載紹許遞。新除授承旨。待下批牌招察任。又命書曰。兵曹參知宋煥喆。承旨除授。上曰。注書出去。兵曹參議參知前望單子。多數持入。賤臣。承命奉進。上落點。洪樂彬。上曰。兵曹參知洪樂彬。追省記入直。出榻敎上命試官進前。考券。上曰。鄭志儉對讀。可也。志儉。進前。對讀訖。上曰。李度默對讀。可也。度默。進前對讀訖。上曰。宋煥億對讀。可也。煥億。進前。對讀訖。上曰。金思穆對讀。可也。思穆。進前。對讀訖。上曰。合考爲幾張乎。命善曰。七張矣。國榮曰。七張中。只取三張。以定壯元。何如。上曰。唯。國榮曰。八辰張文。旣定壯元。以爲批點。何如。上曰。批點。可也。坼封。進士李日運爲第一。許霔爲第二。金和鍾爲第三。上曰。李日運誰也。國榮曰。老儒而以能文有名矣。上曰。許霔。又爲被抄。果是實才矣。上曰。白文呈券儒生削點與否。大司成知入。衍祥。承命出。還入奏曰。問於館吏。則未能詳知矣。上曰。明日知奏。可也。命書傳敎曰。到記儒生日次。儒生講製殿講居首。比較純通。幼學曺亨壽。製述居首進士李日運。竝直赴殿試講。之次純通幼學吳命遠李錫麟尹擎柱白天瑞。製述之次進士許霔。生員金和種。直赴會試。講通幼學朴興淳以下。製述次上進士南巖老以下。紙筆墨。依昨年例。施賞捧傳旨。上曰。昨年到記時。講粗以上。製述次上人。施賞有無。知入。仍命退。諸臣以次出。
정조 2년
行都承旨洪國榮藥院直。行左承旨鄭民始病。行右承旨李鎭衡坐直。左副承旨蔡弘履坐直。右副承旨李在學坐。同副承旨宋煥喆傳旨未下。注書柳孟養藥院直一員未差。假注書柳文養仕直。事變假注書朴奎淳仕。
정조 2년
李在學啓曰。司憲府大司憲宋文載。執義兪彦鏶掌令金鍾厚高益擎。持平金樂熙在外。持平沈樂洙呈辭。今日以監察茶時之意。敢啓。傳曰。知道。
정조 2년
傳于宋煥喆曰。鄭判府事留待。
정조 2년
傳于李在學曰。本司坐起。雖有齋日爲之之例。今日與他齋日有異。則不當爲之。且若無前例。則旣多無故之日。必於今日爲之。大臣事。誠如何。以此意。招致備邊郞。問奏。
정조 2년
以備忘記。傳于李在學曰。連見卿書啓。以美恙之未差。爲巽辭之端。慮念之餘。尤切虛徐。且因承宣之遞職還歸。偕來之命。不免中撤。是亦予慊愧之事也。想於其間。必已勿藥。冬序雖深。寒不至酷。此時登途。似不甚艱。玆遣亞卿。復宣敦諭。卿其勿復撝謙。卽起造朝。以副予日夕側席之望焉。
정조 2년
又傳于曰。儒臣宋德相處。遣禮曹參判沈頤之。傳此敦諭。與之偕來。
정조 2년
領議政金尙喆箚曰。伏以今因齋日開坐。至伏承問奏之敎。臣於此。誠不勝惶悚之至。本司之坐。只信勿拘之例。以其旣出之令。不復商量。有此妄率之擧。誨諭之下。臣之昏謬不審之罪。何所逃也。以臣精力之衰耗。久據匪據。觸事顚錯。凡所僨誤之者。豈特此一事而已。玆敢短箚自列。伏乞聖明。亟降威罰。使具僚警而私分安焉。取進止。答曰。省箚具悉卿懇。朝者下詢。特不過欲知前例而然也。俄於筵中。聞有前例。而又聞揀擇坐起之兼行。更爲下問者。亦以此也。豈有深意而然乎。且雖齋日。特命次對。則有爲之之例。本司坐起。又不關係刑獄。亦無不可爲之端。而外面驟看。頗涉礙眼。此後當有定式下敎。卿其安心勿辭焉。仍傳曰。此批答。遣史官。傳諭于領議政。
정조 2년
戊戌十一月十三日辰時。上御誠正閣。都承旨入侍時。行都承旨洪國榮。記事官柳孟養李信祜鄭東浚。以次進伏訖。國榮曰。夜間。聖體。若何。上曰。一樣矣。命讀公事。國榮讀奏。上曰。昨日壯元之文。可謂名作矣。國榮曰。然矣。近來圓點儒生。皆是實才。故間間有超等之作矣。上曰。許霔。連日入格。極爲壯矣。國榮曰。昨日與語。則多聞博識。果是實才矣。上曰。昨聞渠言。則做表爲五百首云。可謂巨儒矣。國榮曰。然矣。上曰。卽見備局草記。則本司坐起。依例爲之云。今日旣是國忌。則何爲坐起。國榮曰。今日揀擇坐起。故雖値國忌。擧行云矣。上曰。雖是揀擇坐起。齋戒日。豈可遽然爲之乎。國榮曰。聞有前例云矣。上曰。講製入格人。皆待令乎。國榮曰。皆已待令矣。上曰。禮房承旨。馳詣永陵。奉審以來。出榻敎命退去。諸臣以次出。
정조 2년
戊戌十一月十三日辰時。上御熙政堂。判府事入侍。入格儒生同爲入侍時。判府事鄭弘淳。行右承旨李鎭衡。假注書柳文養。記事官李信祜鄭東浚。進士李日運。幼學曺亨壽。進士許霔。生員金和鍾。幼學吳命遠李錫麟尹擎柱。以次進伏訖。弘淳曰。近日聖體。若何。上曰。一樣矣。弘淳曰。王大妃殿氣侯。何如。上曰。一樣矣。弘淳曰。惠慶宮氣候。何如。上曰。一樣矣。上曰。卿之事。豈不過乎。弘淳曰。臣負犯至重。而不加鈇鉞之誅。恩諭屢宣而終許鞶帶之遞。臣且惶且感。不知所達矣。上曰。臺疏譴斥。竝及於亞終獻。而予之不爲處分者。以卿故也。大扺近日朝廷上。彌縫爲事之習。非一朝一夕之故。而惟卿則素以綜密稱。向者事。雖緣適會。實非所望於卿者矣。弘淳曰。臣於其時。遽當至難處之事。只知安過之爲幸。不覺失儀之有罪。其日殿司。宜卽請罪。而事過後秖緣心中無物。全然忘却。不能提奏者。莫非臣罪矣。上曰。往事勿說。何庸介懷。卿之處義。誠爲過當。而其在一伸廉隅之道。黽勉許副矣。弘淳曰。臣罪在罔赦。臺言甚峻。則雖欲奉承恩命。其於廉防。何哉。所以自陷違慢之科。屢犯瀆擾之罪者也。上曰。上自大臣。下至百執事。殊無敬謹之意。雖以今日事言之。今日卽齋日。而本司坐起爲之云。若在先王朝。則於六月初七日。其可開坐乎。大臣事誠慨然矣。齋日開坐。雖無拘礙之例云。而今日與他齋日有異。則旣多無故之日。必於今日爲之者。誠莫曉其故也。弘淳曰。聞大臣。以此爲惶悚不安云矣。上命判府事先退。入格儒生。以次進前。日運進伏。上曰。年幾何。對曰四十三矣。上曰。爾之族。誰也。對曰。校理李儒慶。臣之七寸姪矣。命誦科製。誦訖。命退。亨壽進伏。上曰。汝則屢見矣。命退。霔進伏。上曰。汝之今番所作。優於柑製科作矣。上曰。兩次初試。皆付於會試乎。對曰。似然矣。上曰。因汝圓點之說。命設秋到記矣。汝又被抄。誠不偶然。自今爲始。着實準點。可也。命退。和鍾進伏。上曰。年幾何。對曰三十八矣。命誦科製誦訖。上曰。誰之族乎。對曰。故府使金養一之孫。前京畿水使金處坤之姪矣。上曰。汝以武家人。能爲文詞。良庸嘉之。來頭科擧。努力觀之。可也。命退。上曰。及第之相貌。皆好矣。鎭衡曰。然矣。命遠進伏。上曰。汝居何處乎。對曰。居定州矣。上曰。初試之後。當爲出齋乎。對曰。然矣。命退。錫麟進伏。上曰。誰之族乎。對曰。景陽察訪李胤馥之五寸姪矣。上曰。年幾何。對曰三十四矣。命退。擎柱進伏。上曰。誰之族乎。對曰。故學士尹集之傍孫矣。上曰。汝亦爲製述乎。對曰。不善爲之矣。上曰。年幾何。對曰五十九矣。上曰。爾之見屈。良可惜矣。命退。鎭衡曰。賞格單子。當以粗以上。更捧傳旨乎。上曰。唯。鎭衡曰。俄者。大臣入送備郞。以爲十月二十五日。卽翼陵忌辰日。而先朝。有本司坐起爲之之例。而且聞今日。兼行揀擇坐起云矣。上命書傳敎曰。今聞揀擇坐起兼行云。俄以本司坐起。猶以爲怪。如此齋日。亦有揀擇坐起設行之例乎。知入。上曰。禮房承旨。馳詣永陵。奉審以來。出榻敎命退。承史以次出。
정조 2년
行都承旨洪國榮藥院直。行左承旨鄭民始坐直。行右承旨李鎭衡坐。左副承旨蔡弘履坐直。右副承旨李在學傳旨未下。同副承旨宋煥喆傳旨未下。注書柳孟養藥院直一員未差。假注書柳文養仕直。事變假注書朴奎淳仕。
정조 2년
李鎭衡啓曰。司憲府大司憲宋文載。執義兪彦鏶。掌令金鍾厚高益擎。持平金樂熙在外。持平沈樂洙疏批未下。今日以監察茶時之意。敢啓。傳曰。知道。
정조 2년
洪國榮啓曰。左承旨鄭民始。右副承旨李在學。俱不仕進。竝卽牌招。何如。傳曰。允。
정조 2년
蔡弘履。以都摠府言啓曰。今日入直宣傳官武兼及有廳軍士。當爲中日習射。而國忌齋戒相値。不得爲之之意。敢啓。傳曰。知道。
정조 2년
傳于蔡弘履曰。禮房承旨。馳詣宗廟景慕宮。奉審後。祭物祭器看審。諸執事進排官。摘奸以來。
정조 2년
戊戌十一月十四日辰時。上御誠正閣。都承旨入侍時。行都承旨洪國榮。記事官柳孟養李信祜鄭東浚。以次進伏訖。國榮曰。夜間。聖體。若何。上曰。一樣矣。上曰。近來山林之病。何如云耶。國榮曰。姑未快差云矣。上曰。又使禮堂敦諭。其或幡然乎。國榮曰。所苦若差。則將欲造朝云。而病勢尙苦云。其登途遲速。姑未可知矣。上曰。今年諸道。擧皆告歉。而嶺南則比他尤甚。賙恤之道。誠爲可悶矣。國榮曰。嶺南則皆未免赤地。歲前。當爲設賑云。見今穀簿。斬漸耗縮。濟恤實無其策。自朝家別般有區劃。然後麥前可免顚連之患。頻詢大臣。且飭道臣。講確接濟之策。使許多蒼生。俾得安堵。是臣區區之望也。上曰。卿言。若是懇至。可不講究賙賑之道乎。命讀諸道狀啓。國榮讀奏。命退去。諸臣以次出。
정조 2년
戊戌十一月十四日二更一點。上御誠正閣。左承旨入侍時。行左承旨鄭民始。記事官柳孟養李信祜鄭東浚。以次進伏訖。命讀公事。民始讀奏。上曰。李在學。何爲違牌。民始曰。與同副宋煥喆有嫌。同副因此違牌。故左副亦不得行公云矣。上曰。雖有前例。此不過謬例。且昨日與他齋日有異。則遽然開坐。大是不審矣。民始曰。然矣。大臣承此下敎。甚爲惶悚云矣。上曰。李日運所作。頗勝於日前科矣。民始曰。果是實才矣。上曰。許霔之連次入格。可謂壯矣。聞做表五百。眞是巨儒矣。民始曰。此人以才名於世久矣。命退去。諸臣以次出。
정조 2년
行都承旨洪國榮藥院直。行左承旨鄭民始坐。行右承旨李鎭衡坐直。左副承旨蔡弘履坐直。右副承旨徐有防坐。同副承旨申應顯未肅拜。注書柳孟養藥院直一員未差。假注書柳文養仕直。事變假注書朴奎淳仕。
정조 2년
蔡弘履啓曰。司憲府大司憲宋文載。執義兪彦鏶。掌令高益擎金鍾厚。持平金樂熙在外。持平沈樂洙疏批未下。今日以監察茶時之意。敢啓。傳曰。知道。
정조 2년
傳于蔡弘履曰。右副承旨李在學。同副承旨宋煥喆。許遞。
정조 2년
以卜相望單子。鄭弘淳落點。
정조 2년
有政。吏批。判書洪樂純進。參判徐浩修進。參議李義翊進。左副承旨蔡弘履進。以申應顯爲承旨。右議政鄭弘淳。承文提調鄭弘淳單付。黃景源爲司譯提調。金方行爲兵曹佐郞。李復祥爲江陵府使。兼春秋宋景煥李壽咸。單付。
정조 2년
兵批。行判書李徽之進。參判徐有隣入直進。參議李謙煥病。參知洪樂彬病。左承旨鄭民始進。副護軍黃命耇。副司直黃景源吳載紹李世學宋煥喆。單付。
정조 2년
備忘記。前承旨徐有防承旨除授。
정조 2년
李鎭衡啓曰。新除授承旨徐有防。方在罷散中。何以爲之。敢稟。傳曰。敍用。
정조 2년
鄭民始啓曰。今日政。新除授承旨。待下批牌招。何如。傳曰。允。
정조 2년
傳于洪國榮曰。承旨房仍。
정조 2년
以同副承旨申應顯牌不進罷職傳旨。傳于蔡弘履曰。只推。待明朝。更爲牌招。
정조 2년
戊戌十一月十五日辰時。上御誠正閣。都承旨入侍時。行都承旨洪國榮。記事官柳孟養李信祜鄭東浚。以次進伏訖。國榮曰。夜間。聖體。若何。上曰。一樣矣。命讀公事。國榮讀奏。上曰。惠慶宮進服加味六君子湯。五貼製入。出榻敎國榮曰。王大妃殿粟米飮。停止後。問安諸節。何如。上曰。與前一樣。而近來日氣陰靄。故氣度長時未寧。焦悶矣。國榮曰。冬暖如此。故外間亦多輪感云矣。上曰。向來一次灑雪之後。尙無大雪。冬暖。又如此。時氣之失節。良可悶也。國榮曰。冬序過半。尙未見大雪之覆地。且江水無片氷。極是乖常之事矣。上曰。冬暖春瘟。理所必至。如此大無之歲。又熾瘟疫。則實有無窮之慮。誠可悶也。國榮曰。聖敎。誠然矣。自前饑歲。例多癘疫。來歲之憂。誠不細矣。命退去。諸臣以次出。
정조 2년
行都承旨洪國榮藥院直。行左承旨鄭民始坐直。行右承旨李鎭衡坐直。左副承旨蔡弘履坐。右副承旨徐有防坐。同副承旨申應顯坐。注書柳孟養藥院直一員未差。假注書柳文養仕直。事變假注書朴奎淳仕。
정조 2년
蔡弘履啓曰。司憲府大司憲宋文載。執義兪彦鏶。掌令金鍾厚高益擎。持平金樂熙在外。持平沈樂洙疏批未下。今日以監察茶時之意。敢啓。傳曰。知道。
정조 2년
傳于鄭民始曰。左承旨右承旨入侍。
정조 2년
戊戌十一月十六日辰時。上御誠正閣。都承旨入侍時。行都承旨洪國榮。記事官柳孟養李信祜鄭東浚。以次進伏訖。國榮曰。夜間。聖體。若何。上曰。一樣矣。命讀公事。國榮讀奏。上曰。右相今日。何不出肅乎。國榮曰。今將陳疏云矣。上曰。申應顯。入來乎。國榮曰。俄已入來矣。上曰。三年之制甫畢。歲暮懷緖。益難堪抑。慈殿患候。長時靡寧。雖欲看書。而實無景況矣。國榮曰。霜露之感。安得不然。而慈殿患候之尙此彌留。亦甚悶慮矣。上曰。先朝行狀。今年內當撰出入印。而尙未催促撰進者。予有行錄抄記者。爲六十餘條。當與卿等。相議謄書。以爲行狀中一助。故尙此遲待。此歲內。將爲之矣。國榮曰。如有行錄之抄置者。則從速書出。今年內印行好矣。命退去。諸臣以次出。
정조 2년
戊戌十一月十六日未時。上御誠正閣。左右承旨入侍時。行左承旨鄭民始。行右承旨李鎭衡。記事官柳孟養金勉柱鄭東浚。以次進伏訖。上命民始書傳敎曰。同副承旨。馳詣永陵。奉審以來。上曰。先王朝五十年臨御。聖德大行。出於史記。及塗人耳目者外。予又有聞見之記錄者。可爲六十餘條。將與卿等。相議謄出。卿等則出草史官書中草。可也。民始等。書訖。上曰。都承旨。入侍。洪國榮。進前。上曰。先朝行錄。今纔出草。卿亦見之。可也。命國榮讀之。國榮讀訖。國榮等曰。先大王聖德大業之載之書史。塗於耳目者何恨。而今此六十條。卓越之行。可謂前史罕有之事。臣等。益切歎仰矣。上曰。此本。出給徐命膺。與朝紙所出絲綸。合而撰出。則好矣。國榮曰。合而撰之。則行狀。尤有光色矣。上曰。字句間。或不無添删處。明日卿等入來。更爲校正。可也。命退去。諸臣以次出。
정조 2년
行都承旨洪國榮藥院直。行左承旨鄭民始坐。行右承旨李鎭衡坐。左副承旨蔡弘履坐。右副承旨徐有防坐直。同副承旨申應顯坐直。注書柳孟養藥院直一員未差。假注書柳文養仕直。事變假注書朴奎淳仕。
정조 2년
徐有防啓曰。司憲府大司憲宋文載。執義兪彦鏶。掌令高益擎金鍾厚。持平金樂熙在外。持平沈樂洙疏批未下。今日以監察茶時之意。敢啓。傳曰。知道。
정조 2년
鄭民始。以宿衛所言啓曰。今日。中日日次矣。本所所管入直部將守門將禁軍扈衛軍官武藝別監及內外營入直軍兵等。待標信下。發令箭。分送試所之意。敢啓。傳曰。日寒如此。停。
정조 2년
申應顯啓曰。合辭方張之時。兩司無詣臺之員。司諫洪彦喆。正言李殷模。旣有只推之命。持平沈樂洙疏批已下。竝卽牌招。未肅拜人。亦爲一體牌招。何如。傳曰。允。
정조 2년
傳于申應顯曰。兵工房承旨入侍。
정조 2년
蔡弘履啓曰。明日。乃是小寒。自明日日暖間。視事頉稟之意。敢啓。傳曰。知道。
정조 2년
又啓曰。惠陵奉審時。本陵參奉宋煥程。謂有身病。不爲眼同奉審。事體所在。不可無警。本院請推之外。無他可施之罰。何以爲之。敢稟。傳曰。推考。
정조 2년
以司諫洪彦喆。正言李殷模牌不進罷職傳旨。傳于申應顯曰。只推。
정조 2년
申應顯。以兵曹言啓曰。兼司僕將李格。時帶別軍職。兩處入直。實難兼行。呈狀乞遞。宿衛領軍之任。不可强令仍帶。改差。何如。傳曰。允。
정조 2년
蔡弘履。以吏曹言啓曰。崇陵別檢朴載德呈狀內。身病甚重。勢難察任云。依例改差。何如。傳曰。允。
정조 2년
申應顯。以武臣堂上朔試射所差備官。以試官意啓曰。今日試射時。禁衛營千摠折衝洪和輔。未滿四矢。依承傳罷職。何如。傳曰。允。
정조 2년
鄭民始。以訓鍊都監言啓曰。本營把摠閔光晉。受由下鄕矣。身病甚重。不得還現。今姑改差。何如。傳曰。允。
정조 2년
申應顯。以刑曹言啓曰。卽接典獄署牒呈。則昭寧園丁字閣神御床褥席偸出罪人南斗山。受刑四次。因病物故云。令京兆。依例檢屍。干連罪人崔貴贊。待決末勘處事。已爲蒙允矣。取考律文。則大明律毁大祀丘壇條。有曰。毁大祀神御之物者。杖一百徒三年。同律祭享條云。中祀有犯者。罪同。罪人崔貴贊。依此律杖一百徒三年。定配於平安道渭原郡。罪人鄭加八里。則斗山旣已物故。今無更問之端。卽爲放送之意。敢啓。傳曰。知道。
정조 2년
禮曹參判沈頤之書啓。臣敬奉聖旨。馳到京畿水原府東北面萬義村。傳諭于成均館祭酒宋德相處。則以爲臣自去月末。賤疾越添。危厲百狀。縣道控籲。亦未如意。昏倒床玆。方俟違慢之誅矣。千萬意外。春官宰臣。臨宣聖諭。一札數十行。委曲懇摯。可感䐁魚。而至又命與偕入。此實前古未有之恩禮也。臣是何人。敢當此數。惝怳感激。不知死所。噫。臣雖長往果忘者。聖渥至此。猶當變其所守。況臣以世祿餘裔。義分至重。豈不欲趁時趍命。而奈此犬馬之疾。首尾五六十日。劇歇無常。坐臥須人。日夕呻痛。衰老精力。益致癃癈。强策登道。實無其路。又不免虛辱威命。臣罪至此。萬殞難贖。倘或賤疾少間。則當進一疏。略伸危悃云矣。臣旣承偕來之命。姑爲仍留之意。敢此馳啓爲白臥乎事是良厼。詮次善啓向敎是事。
정조 2년
右議政鄭弘淳箚曰。伏以臣蒙恩解職。纔過數日矣。感祝洪私。杜門訟愆。重拜之命。忽下於千萬夢想之外。不但臣心之驚惶隕越。罔知所措。抑恐大聖人處分。有欠愼重。瞻聆所及。必致疑惑。乍遞旋授。雖在微官。不宜若是忽遽。況臣所叨。卽三司之重任。百僚之所儀也。信宿之間。遞仍煩複。私分之不安。姑置勿論。其於國體。朝廷果何如也。已往之事。臣不敢更引。而半載中書。黔技已殫。昏謬迷錯。動輒生疣。此固聖明之所俯燭。奚取於臣。而一之已誤。其可再乎。以公以私。不可復玷也明矣。玆敢冒控危懇。仰瀆崇嚴。伏乞聖明。念已試蔑效之狀。諒臣辭由中之懇。特命收還新命。以幸國事焉。取進止。答曰。省箚具悉卿懇。信宿之間。重卜于卿。予意豈無所據而然也。以卿代卿者。誠以欲使重廉防重大臣之意。竝行不悖也。卿豈更事控辭哉。卿其安意。勿復尋箚。卽起造朝。共濟時艱。傳于蔡弘履曰。此批答。遣史官。傳諭于右議政。
정조 2년
持平沈樂洙疏曰。伏以臣濫叨臺職。猥陳辭疏。區區竊以爲未效古人廷爭之義。不能格回天心。誅討賊魁。則是負職責也。情急自引。言未盡暴。斷斷危衷。不能自已。玆敢更伸愚悃。伏乞聖明。垂察焉。噫嘻。天下之生。久矣。千古亂逆。不知其幾何。而未有如鄭妻龜柱之至妖極凶。逞邪謀於肘掖之際。蓄陰圖於肺腑之地。其至逼聖躬。幾危宗社之罪。一國之所共知。而腐心痛骨者也。殿下莅臨天位。摠攬乾綱。承宗廟而主神人。凡所以一號一令。一宜出於至公至正。乃可以服人心垂後世矣。而三司之議。下而亟從之請。上而不允之批。便作二字文具。此非臣民之所望於殿下者也。殿下天鑑洞照。聖智如神。豈不知私恩之難掩公議。而至今靳允者。何也。臣愚。妄意殿下必以置外之一匹婦。竄島之一窮囚。不足以爲憂。於是乎不忍之心。仍有以蔽之。而惟彼凶圖根未去而蔓猶滋。則豈非可憂之深者乎。至於龜柱之凶。尤有甚焉。蓋其廣布私財。多結死生。夤緣討罪。暗售私憾。甚至於以銅闈而敢爲言根。以先王而敢爲可欺。則人臣極罪。無所容於天下萬世矣。及夫處分明正之後。窮寇迫獸。計無所出。終至於量翼諸賊之出而極。則殿下。亦安知一年二年。因循不斷。不復生他變乎。聖人用刑。不以仁傷仁。誅一巨惡。擧天下以服。則此所謂盡於義而終爲仁也。今日之事。豈不爲姑息之仁。而大有累於聖德耶。朝綱由是不振。國勢由是不尊。奸邪無所畏法。亂逆有以生心。惟彼種種餘醜之尙逭王章者。臣不暇盡言。而兩賊之罪。豈可一日不誅。而食息恬安者哉。嗚呼。今之爲殿下耳目之臣者。苟有古直臣忠奮慷慨之節。則必將隻乎排閽。碎首於殿陛之間。而臣不能效也。抑臣日前之疏。憤誅討之不行。愧誠意之難格。反躬自引。語仍及於臺省。此不過交相規勉之意耳。不意諸臺。一時過引。終被譴罷。此實臣誠不孚人。辭未達意之致也。臣旣不能盡職而反使僚臺引遞。一則臣罪。二則臣罪。臺端一步。臣固自畵。而區區之望。猶冀聖心開悟。天討亟行。則其所以絶亂萌而服群心者。實在於此。而仍遞臣職名。以安私分。千萬幸甚。臣無任瞻天望雲激切祈懇之至。答曰。省疏具悉。所陳當留意。勿辭察職。
정조 2년
知敦寧金孝大疏曰。伏以臣。年衰病痼。神精耗脫。凡於職務。無望自力。頃陳血懇。冀解所帶將任。見阻喉司。未得仰徹。一味瘝素。郵罰是俟。向於永寧殿大享。猥當亞獻之任。以十一室闕香事。臺參峻發。至請譴削。臣誠駭惶震慄。無所容措。噫。太廟祼薦。至嚴且重。臣旣忝享官之列。與之周旋於將事之際。則咎責之來。理難獨逭。縮伏自訟。恭俟嚴誅。賀儀陪班。俱未進參。都虧義分。益增死罪。日前分揀之命。雖出寬假之恩。初獻大臣。尙今自引。臣何敢憑恃寵靈。獨爲晏然乎。玆陳短章。仰瀆崇聽。伏乞亟命有司。重勘臣罪。以嚴邦憲。以安私分。不勝幸甚。臣無任屛營祈懇之至。答曰。省疏具悉。卿其勿辭。行公。
정조 2년
大司成李衍祥疏曰。伏以臣於日前入侍少退之際。忽伏蒙師儒新授之恩。天牌踵臨。臣誠惝怳恧蹙。靡所容措。咫尺文陛。義當竭蹶。而反復省循。實難冒應。自犯違傲。恭俟譴何。聖度涵貸。威罰不加。仍降更召之命。試事旣重。義分甚嚴。未敢終辭。章皇出肅。夫豈臣昧於自量。妄懷一毫堪承之望。又安敢諉以已出。輒思因仍槃礡之圖哉。事雖倉卒。惶愧彌切。噫。臣本陋劣。最出人下。而猥荷殊私。屢參匪分。未效塵涓之報。徒積尸素之罪。居常踧踖。若隕淵谷。至若詞學之鹵莽。知識之謏淺。日月之明。想已俯燭。而今此所叨。乃是極選之任也。責專敎冑。制倣樂正。古昔盛際。尙矣無論。雖以挽近言之。必頒揀一代之彦。塞多士之望。未嘗有如臣之濫竽而苟充。則固已萬萬愧縮。而矧惟我聖上。懋闡菁莪之化。期致恩皇之美。導率之方。勉飭之敎。藹然於絲綸之間。其所以奉承對揚。實非臣夢寐之所可擬議。目下課試。亦有未了。冬序已深。不容遲稽。則雖欲殫心精白。粗效報答。臣旣儱侗空疎。素乏鑑識。孤恩負職。必無幸矣。畢竟僨誤。灼然自知。猶且冒汲。斷無是理。左右揣量。末由承膺。而間値淸齋。今始自列。言出肝膈。非敢飾讓。伏乞聖慈。俯賜鑑諒。亟許鐫免。回授可堪之人。以幸公私。不勝大願。臣無任屛營懇禱之至。答曰。省疏具悉。卿其勿辭行公。
정조 2년
咸鏡監司趙㻐疏曰。伏以臣猥以冗品。濫叨重寄。夙宵殫竭。思效萬一之報。而識慮昏短。見聞謏陋。隨事生尤。無往非罪。聖度寬大。輒加涵貸。曲庇之恩。臣誠感激銘佩。而一味憒憒。徒積尸素之譏。則宜不敢久蹲。況臣情理悶切。間上辭本。悉暴由中之懇。而誠淺辭拙。未蒙允許。惶蹙泯嘿。式至于今。一朞三百。無非臣待勘之日矣。迺以高山城津之事。荐承重推。震悚隕越。無地自容。噫。郵官之限瓜勿遞。明有定式。而臣未及覺察。矇然啓罷。揆以事體。合被嚴譴。至於殿牌之變。關係尤重。臣以按道之臣。不能宣上德化。致有亂民之作慝。此爲臣莫大之罪。法曹之草記論責。臺臣之發啓殫劾。在臣猶之爲薄警耳。宿愆未贖。新孼又生。縮伏自訟。恭俟誅罰。已經多日。迄無處分。玆不得不露章自列。乞伏邦憲。若臣之懇迫情私。實難按住。而嚴不敢竝陳於請譴之疏。仰惟日月之明。庶幾俯燭而體諒之也。伏願聖慈。亟命有司。將臣職名。先行汰免。仍勘臣前後昏謬之罪。以昭法紀焉。臣無任屛營祈懇之至。答曰。省疏具悉。卿其勿辭。欽哉。
정조 2년
戊戌十一月十七日。記事官姜彙鈺。刑曹僞造罪人金奉鎭。加刑啓目。傳曰。除尋常。更加嚴刑。期於得情爲良如敎。
정조 2년
刑曹殺獄罪人李千奉。加刑啓目。傳曰。除尋常。更加嚴刑。期於得情爲良如敎。
정조 2년
戊戌十一月十七日辰時。上御誠正閣。都承旨入侍時。行都承旨洪國榮。記事官柳孟養李信祜鄭東浚。以次進伏訖。國榮曰。夜間。聖體。若何。上曰。一樣矣。命讀公事。國榮讀奏。上曰。右相又爲陳箚。承批後。當肅謝乎。國榮曰。似然矣。上曰。卽見偕來宰臣書啓。則山林之病。尙苦云。此歲前。依難登途。心甚悵然。國榮曰。病勢旣難强。則當此隆冬。何以造朝乎。今則似當待春矣。上曰。雖冬前。其間若或差減。則不遠之地。何難作行乎。上曰。王大妃殿進御二錢重人蔘粟米飮。調竹瀝薑汁。一貼煎入。出榻敎命退去。諸臣以次出。
정조 2년
戊戌十一月十七日申時。上御誠正閣。兵工房承旨入侍時。行左承旨鄭民始。行右承旨李鎭衡。記事官柳孟養李信祜鄭東浚。以次進伏訖。上曰。昨日行錄謄書者。詳細見之。則或有次序之倒置者。或字句間。不無疪病。右承旨。見本草。左承旨校準。可也。校準訖。命民始讀之。民始讀奏。上曰。出示大臣後。當傳於徐命膺矣。民始曰。如此至行大德。不可不知矣。命讀諸道狀啓。民始等。次第讀奏。命書判付。命退去。諸臣以次出。
정조 2년
行都承旨洪國榮藥院直。行左承旨鄭民始坐。行右承旨李鎭衡坐。左副承旨蔡弘履坐直。右副承旨徐有防坐。同副承旨申應顯坐直。注書柳孟養藥院直一員未差。假注書柳文養仕直。事變假注書鄭喆祚在外。
정조 2년
申應顯啓曰。司憲府大司憲宋文載。執義兪彦鏶。掌令金鍾厚高益擎。持平金樂熙在外。持平沈樂洙傳旨未下。今日以監察茶時之意。敢啓。傳曰。知道。
정조 2년
申應顯啓曰。合辭方張之時。憲府無詣臺之員。持平沈樂洙。旣有只推之命。卽爲牌招。何如。傳曰。允。
정조 2년
傳于蔡弘履曰。再昨日入侍坐直承旨。持列聖誌狀。入侍。
정조 2년
鄭民始啓曰。事變假注書朴奎淳。身病猝重。勢難察任。今姑改差。何如。傳曰。允。
정조 2년
朴奎淳改差。代以鄭喆祚爲事變假注書。
정조 2년
以校理李鼎揆。副修撰李儒慶牌不進罷職傳旨。傳于蔡弘履曰。只推。
정조 2년
以副校理韓光近牌不進罷職傳旨。傳于蔡弘履曰。只推。
정조 2년
以持平沈樂洙牌不進罷職傳旨。傳于申應顯曰。只推。
정조 2년
以持平沈樂洙。司諫洪彦喆。正言趙鼎鎭等牌不進罷職傳旨。傳于申應顯曰。只推。
정조 2년
蔡弘履。以實錄廳郞廳。以摠裁官意啓曰。都廳金憙沈念祖李泰永鄭淵淳。方在罷散中。竝令該曹。依例口傳權付軍職。使之冠帶常仕。何如。傳曰。允。
정조 2년
兵曹口傳政事。副司果沈念祖李泰永鄭淵淳金憙單付。
정조 2년
蔡弘履啓曰。領議政金尙喆。領府事李溵。領敦寧鄭存謙。左議政徐命善。右議政鄭弘淳。判府事徐命膺蔡濟恭。綾恩君具允明。依下敎來待矣。傳曰。入侍。
정조 2년
傳于蔡弘履曰。入侍時。奎章閣堂上。同爲入侍。
정조 2년
鄭民始。以摠戎廳言啓曰。本廳中軍鄭與曾。身病甚重。勢難察任。改差。何如。傳曰。允。
정조 2년
蔡弘履。以吏曹言啓曰。新除授江陵府使李復祥戶奴呈狀內。奴矣上典。重得風痺之症。房闥之內。不能起動。時月之內。萬無遠赴之望云。身病旣如是危重。則不可强令赴任。依例罷黜。何如。傳曰。允。
정조 2년
正言李殷模啓曰。請大靜縣爲奴罪人金壽賢。更令王府。設鞫嚴問。依律處斷。請爲奴罪人河翼龍金重得。亟命王府。設鞫得情。快正王法。請海南縣定配罪人李弘濟。亟令王府。設鞫嚴問。請海南縣竄配罪人金載順。亟令王府。設鞫嚴問。請遠竄罪人聖中。放逐罪人有臣宗甲義駿等。竝令王府。設鞫嚴問。期於得情。快正王法。請還寢福氷酌處之命。依律處斷。請海美縣定配罪人申光復。更令王府。嚴鞫得情。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府。設鞫得情。快正王法。請定配罪人具翼遠。亟寢酌處之命。仍令王府。嚴鞫得情。快施當律。請減死安置罪人大燮。亟寢酌處之命。仍令王府。設鞫得情。快正王法。請減死罪人弼海。亟寢酌處之命。仍令王府。設鞫得情。快正王法。請遠竄罪人安兼濟李宅鎭。亟命王府。竝加嚴鞫。期於得情。依律處斷。請恒善支屬。亟命散配。日謙兄弟。竝投絶島。以嚴隄防。請荐棘罪人瑩中。亟令王府。設鞫嚴問。快施當律。請亟收放逐罪人鄭遠達。珍島郡定配罪人閔百奮。放釋之命。請固城縣投畀罪人李鎭常。巨濟府絶島安置罪人朴宗集。亟令王府。拿鞫得情。施以當律。請河東府減死定配罪人昌鼎。依律處斷。請濟州牧減死定配罪人範聖。依律處斷。請物故罪人德泰支屬之應坐者。一竝詳査。絶島散配。請漆原縣定配罪人志遜。更令王府。設鞫嚴問。期於得情。請減死定配罪人德秀。亟令王府。更加嚴鞫。快正王法。請削黜罪人鄭履煥。絶島安置。措辭竝見上又啓曰。新除授大司諫柳義養。時在江原道江陵府任所。司憲府掌令高益擎。時在全羅道長興地。持平金樂熙。時在洪忠道忠州地。請竝斯速乘馹上來事下諭。答院曰。不允。下諭事。依啓。
정조 2년
戊戌十一月十八日。記事官姜彙鈺。右邊捕盜廳啓目。御寶僞造罪人朴𤩕金希天及干連人李興秀等。竝捉來。元犯干連。移送秋曹。僞加資買得人各其所居官。決棍放送。何如。啓。傳曰。觀此啓目。元犯朴𤩕金希天等。罪犯固難容誅兺不諭。御寶僞造之不足。至於印帖及敎旨之僞造是遣。況稱僞踏發賣之數。若是夥然是如乎。此是朴金兩漢竝力共爲之事是隱則。實無元犯隨從之分是乃。係是一律。宜有審愼之道是置。以一事而寘法兩漢。得無違於元犯一人兺。正法之律文是乙喩。此可以更加盤核。以兩漢中一人。正爲元犯者是去乎更良。嚴問取招。以爲移送刑曹。照法勘處之地爲旀。前後僞造罪人。雖已承款於本廳。必皆變辭於該曹者。以其不勝杖於本廳之致乙仍于。曠歲久囚。殆無施法之時。殊極無義。今番段。除尋常詳核。必於平問時。捧承款招。移送該曹爲旀。大抵。近來法綱解弛。人不知畏。此等所犯。不一而足。則在該廳譏捕之道。難容少緩。而未免忨愒。方欲申飭矣。以今供辭觀之。七月所捧之承款招。始乃修啓於今月者。似因發關外邑。而有此遲滯。則其在重獄體之道。何不更爲捧招於修啓目之時。而更塡今月日字乎。難免不審之責。當該大將。從重推考爲旀。僞加資買得人請罪事段。玆非係于戎務之事是隱則。不是決棍之事。使之決杖放送爲良如敎。
정조 2년
戊戌十一月十八日辰時。上御誠正閣。都承旨入侍時。行都承旨洪國榮。記事官柳孟養李信祜鄭東浚。以次進伏訖。國榮曰。夜間。聖體。若何。上曰。一樣矣。命讀公事。國榮讀奏。上曰。行錄。已抄出正書。召大臣出示後。傳于徐命膺。撰出行狀。好矣。國榮曰。此行錄。便是潛德。外人皆不得聞知者。旣以殿下聞見錄置。出示大臣。好矣。命書傳敎曰。先朝行錄。有下敎事。時原任大臣及判府事徐命膺蔡濟恭綾恩君具允明。使之來待。國榮曰。行狀撰出後。誌狀。當入梓。歲前始役。好矣。上曰。此歲前入印。好矣。予意則誌狀。只印先朝誌狀。好矣。國榮曰。前例竝列聖朝誌狀。合爲印出云矣。上曰。前例雖如此。譜略修整時。只印一二張。繼於原編誌狀。亦依此例。只印先朝誌狀。繼於列聖誌狀下。似無小妨矣。國榮曰。從當相議爲之。而事面與譜略有異。事當竝印矣。上曰。此則當更議爲之好矣。命退去。諸臣以次出。
정조 2년
戊戌十一月十八日巳時。上御誠正閣。坐直承旨入侍時。行左承旨鄭民始。行右承旨李鎭衡。記事官柳孟養李信祜鄭東浚。以次進伏訖。上曰。大臣文任。皆入來乎。國榮曰。今方來待矣。上曰。行狀撰出後。誌狀。當卽入印。而聞知申言。則竝與列聖誌狀印出云。如是則非但事役之浩大。番番印出。亦涉無義。依譜略例。只景廟以後印出。好矣。民始曰。此亦無妨。而卽今誌狀之在閭閻者極小。若繼印。則殊非廣布之意也。上曰。列聖誌狀持入乎。鎭衡曰。持入矣。命民始讀顯廟以下誌狀。讀訖。命退去。諸臣以次出。
정조 2년
戊戌十一月十八日申時。上御熙政堂。時原任大臣。判府事綾恩君。奎章閣堂上。同爲入侍時。領議政金尙喆。領府事李溵。領敦寧鄭存謙。左議政徐命善。右議政鄭弘淳。判府事徐命膺蔡濟恭。綾恩君具允明。行都承旨洪國榮。開城留守兪彦鎬。行左承旨鄭民始。同副承旨申應顯。假注書柳文養。記事官李信祜鄭東浚。以次進伏訖。尙喆曰。日氣稍寒。聖體。若何。上曰。一樣矣。尙喆曰。王大妃殿氣候。何如。上曰。一樣矣。尙喆曰。惠慶宮氣候。何如。上曰。一樣矣。弘淳曰。日前重卜之命。不勝惶恐矣。上曰。卿言過矣。尙喆曰。日前本司開坐。適値齋日。至有問奏之命。至今追思。莫非臣等昏謬之致。不勝惶悚矣。上曰。初非大段之事。而至於陳箚引咎。豈不過乎。其日傳敎。乃是承旨之所書出。而非予呼寫。故語有未暢而然矣。命善曰。領相之深引。誠過矣。上曰。然矣。上曰。先大王三年甫畢。今歲且暮。靡逮之痛。愈久愈切。於戲。五十年盛德大業。嘉謨善政。或發於絲綸之間。或載於記注之中。昭如日星。耀人耳目。則在廷臣僚。夫孰不知。而若稽潛德遺則。實是外朝之所不知者。如不及今闡揚。則歲月寢遠。易致茫昧。惟予小子。爲是之懼。以平日所嘗仰覩仰聞者。隨得隨錄。略構文字。非敢曰模畫其萬一。而比諸列聖朝行錄。不啻數倍之多。大抵行狀。則是一通文字。而此則便同遺事矣。卿等。俱是先朝舊臣。其中數人。且是先朝編次人。則玆召卿等。使之一見。烏可已乎。卿等。勿謂成書。字句間未妥處。逐段論難。可也。仍命國榮讀之。國榮讀至資政殿朝會時。必移榻閾外條。上曰。此事卿等。亦必知之矣。尙喆曰。此乃臣等。屢嘗仰覩之事矣。讀至常誦韓文公董卲南行條。尙喆曰。此亦臣等。每嘗仰聆者矣。讀至昔年殿側。營一草堂而讀書條。上曰。先大王。以繼述昔年之意。鳩聚材木。欲構草堂。而爲慮民力。遂不果焉。此可見先大王愛民崇儉之至意矣。濟恭曰。臣以內局提擧入侍時。承聞。此敎亦屢矣。而至以開基之時。多伐樹木。則恐有傷生之慮。仍未興役爲敎矣。讀至均役條。上曰。先大王每以均役一事。爲大事業。而晩年則敎以當初設施之意。欲利於民。而今則無乃反害於民歟。乙未年間。屢加憂歎。不無革罷之意。亦可見視民如傷之至仁矣。僉曰。然矣。上曰。注書出去。兪彦鎬入來後。卽爲入侍事。分付。賤臣。承命出。分付還入。上曰。兪彦鎬來待云。入侍事。分付。賤臣承命出傳。與彦鎬偕入進伏。上曰。松留亦爲細看。可也。讀畢。尙喆等曰。伏覩此親製行錄。臣等。益仰不匱之聖孝矣。上曰。編錄之時。猶且忍淚泚筆。而今於稠坐中。更聽讀奏。一倍感愴矣。尙喆曰。臣等。俱是先朝晩生。則先王初年間盛德美事。豈能知其萬一。而今因御製中發揮形容處。益知其所不知。尤不勝感泣矣。濟恭曰。臣等。伏覩此模畫之辭。怳若復侍先王矣。命膺曰。鋪張說去之際。愀然有如復見之感矣。濟恭曰。此可謂十分摭實之文。而無一毫溢美之辭矣。上曰。經年閱歲。深思窮索。多所錄出。而其在揄揚之道。只存大德。輒删細節。顧此一編之意。專主百行之源。而至若平日未嘗有之言。未嘗行之事。則不敢有一字之加矣。濟恭曰。其中昭寧園求山時。躬踏一條。猶屬聖德上小節。合有商量更裁之道矣。上曰。躬踏事。載於行狀中乎。命膺曰。然矣。上曰。注書出去。先大王行狀草持入。賤臣。承命奉進。上曰。濬川事。載於行狀。故此錄中拔之矣。國榮曰。先大王五十年盛德大業。巍巍蕩蕩。與天同大。一政一令一言一動。何莫非塗人耳目。昭垂簡冊者。而其中嚴近習一事。最是盛德中大節矣。惟我先王於厚謙輩。何嘗有一毫假借之事。而當日謙賊輩之濁亂朝廷。譬若滓穢太淸。其所虛張聲勢。暗地賣權之狀。寔先王之所未燭也。臣竊思之。不勝痛惋。若以嚴近習一條添入。則似好矣。濟恭曰。謙賊。官至亞卿。而雖於閑司漫職。自上終靳落點。以此觀之。其抑損戚里之聖意。推可知矣。尙喆曰。先王若俯燭謙賊賣權之事。則必有處分矣。上曰。先大王於厚謙龜柱輩。不以戚里。有所假借。若以處厚謙者觀之。雖愛渠母。不官其子。豈非聖德中卓難及處乎。僉曰。然矣。上曰。朝紙所出者外。雖尋常辭敎之間。卿等。如有仰聞者。一一提奏。可也。尙喆等曰。御製褒美之外。臣等無辭更贊矣。上曰。以此行錄。參互於行狀中。隨其語脈。分類攙入則好矣。命膺曰。行狀中句絶處。逐段添入不難。而如値句語難絶處。則不無窒礙之端矣。上曰。然則依列聖誌狀例爲之。好矣。命膺曰。然則行狀爲先。而行錄當爲後矣。上曰。此文必多入於總論中。而敍事中只當入誕生條矣。命膺曰。然矣。上曰。卿等出去。更爲輪看。細檢字句後。再明日次對。持入。可也。上命允明進前。上曰。其中或有添入之說。卿其詳思以奏。可也。允明曰。今此御製中。模畫聖德。巨細不遺。則此外更安有仰贊之辭乎。命退。諸臣以次出。
정조 2년
行都承旨洪國榮藥院直。行左承旨鄭民始坐。行右承旨李鎭衡病。左副承旨蔡弘履坐。右副承旨徐有防坐直。同副承旨申應顯坐直。注書柳孟養藥院直一員未差。假注書柳文養仕直。事變假注書李彦祜仕。
정조 2년
申應顯啓曰。合辭方張之時。憲府無詣臺之員。除在外外。持平沈樂洙。卽爲牌招。何如。傳曰。允。
정조 2년
又啓曰。大司憲宋文載。執義兪彦鏶。掌令金鍾厚高益擎。持平金樂熙在外。持平沈樂洙牌不進。今日以監察茶時之意。敢啓。傳曰。知道。
정조 2년
鄭喆祚在外。代以李彦祜爲事變假注書。
정조 2년
傳于蔡弘履曰。針醫金順行。前後效勞非尋常差備待令之比。宜有褒奬之擧。相當窠調用。今日內口傳下批。
정조 2년
兵曹口傳政事。以金順行爲興陽監牧官。
정조 2년
兵曹口傳政事。興陽監牧官金順行。南陽監牧官李華源相換。
정조 2년
申應顯啓曰。明日次對。兩司當爲進參。除在外外。未肅拜呈告人員。待開門竝爲牌招。以爲推移進參之地。何如。傳曰。允。
정조 2년
鄭民始。以宿衛所言啓曰。今日慕華館禁軍來。春夏等祿試射時。本所所管入直禁軍待標信下。以他番禁軍替代。出試後還入直事。發令箭擧行之意。敢啓。傳曰。知道。
정조 2년
又以訓鍊都監言啓曰。本營別將金範勳。哨官鄭宅興。受由在外。身病甚重。不得還現。竝改差。何如。傳曰。允。
정조 2년
大司憲宋文載疏曰。伏以臣年旣衰朽。病且癃痼。跡阻朝班。今已半載。蟄伏窮卿。只切犬馬之戀。千萬意外。忽伏承都憲除旨。馹召踵臨。臣聞命驚惶。繼以悶隘。誠莫知所措也。顧此風憲之長。是何等重任。而如臣無似。每輒承乏。醜拙旣露。絲毫蔑效。至今追思。惶愧無地。矧今亂逆層出。而根柢猶存。大論方張。而懲討不行。此時言責之任。以臣憒劣。尤豈有一分堪承之望哉。且臣關格之病。舌爛之症。卽臣半生難醫之痼疾也。源委旣深。焫藥莫效。所祟專在於水土。故年來遲留於湖上弊廬者。專爲取服江水之計矣。秋冬之交。偶因將攝之失宜。諸症挾感復發。而似痢非痢之症。又添於本病之外。登溷頻數。晝夜不止。衰氣難敵。眞元日陷。昏綴不省。亦且屢月矣。人之所以爲人者。卽以精神而一自病添以後。精神一倍銷亡。頭目眩暈。語言顚錯。健忘尤甚。省覺殆沒。便作一未冷之尸。以此病狀。尙何論於官職去就哉。臣立朝三十餘年。厚受國恩無一報答。遽成癃癈之人。筋力自效。今無其望。中夜無寐。撫躬傷歎而已。今於新命之下。亦宜卽擔舁進前。小伸義分。而垂死之病。運動無路。此時臺銜。一向虛縻。尤非私心之所敢安。玆敢不避猥越。倩人構疏縣道陳懇。伏乞天地父母。俯賜哀憐。特令有司。刋改臣職名。勿復檢擬。仍治臣怠慢之罪。以安私分。以延殘喘。千萬幸甚。臣於陳病乞免之章。不宜迤及他說。而事係懲討。不敢終默。略此附陳焉。噫。鄭妻之罪。可勝誅哉。內挾妖子外結逆麟。危逼聖躬。沮遏大策。千妖萬惡。豈容一日假息於覆載之間。而三司閱歲爭執。聖意一向容貸。近島薄竄之命。已拂擧世公共之議。而金吾發配之啓。不卽允下。臺閣據法之論。反拘格例。至今偃處城闉。自同平常。殿下雖以斷頭截尾之一女子。謂無足可畏。而亂源未塞。禍根尙在。方來之憂。難言之慮。有不但必討之義而已也。龜賊之凶猾不道。亘古所無。其必誅之三大罪。已盡於合辭之啓。當初賜死之命。出於我聖上獨斷之明。而旋允臺臣之請鞫。又寢王府之發捕。一合三反。王章太紊。君綱之不立。國威之屑越。已無餘地。窩窟不得打破。亂賊無以知懼。則又安知幾箇量翼。潛藏暗伺於不知之中耶。上下相持。垂及三載。人心由是而日陷。國注由是而益隳。寧不可大懼哉。惟願殿下。廓揮乾斷。亟允臺請。俾王法快伸。國勢益鞏。是臣區區所望也。臣病裏迷錯。語失倫序。尤增悚惶。臣無任屛營祈懇之至。答曰。省疏具悉。疏中沐浴之請。予意非忽於懲討也。卿其勿辭。上來察任。
정조 2년
成均祭酒宋德相疏曰。伏以臣頃伏聞聖上於臣姪子副校理臣煥億呈告之日。特垂悃愊之諭。俾歸傳於臣。而玉音丁寧。天意懇至。臣於病裏。一倍踧踖驚恐。繼之以感涕交逬也。擬卽一疏仰籲。用暴殞越之忱。而舊疾新症。迭相添劇。數行文字。不能締構。稽延時日。罪上添罪。臣方自訟之不暇。而今玆亞卿偕來之命。又下於近侍相守之餘。事曠前牒。恩出格外。臣未敢知聖明。視臣爲何如者。而隆眷盛禮。一節加於一節。以至於此極也。臣撫躬掉慄。益不知所以自處也。竊念臣之從前所叨。罔非殊渥。臣雖頑冥如木石。豈不知聖意之難孤。臣分之至嚴。而只緣曠絶之恩。輒施無似之賤。惶隘靡容。冒當無路。遂不得爲轉身之計。少答洪造之萬一。義分都虧。罪戾層積。誠無以自逭於政人之誅矣。至如癃病實狀。已盡於前日疏啓。而輒歸辭巽之例語。以致聖鑑之遺照。旬月之間。召命四辱。有若臣病勢。則猶可勉强起動。而故爲違慢之習。坐要恩禮者然。窮命所使。罪合萬殞。蓋臣數十年沈痼之病。居恒懍綴之中。近又添得輪行怪疾。彌留數朔。劇歇無常。其症非關死生危急。而人亦視以歇後。若其目下疾痛之苦。殆有甚於膏肓重病。加以隕穫於匪分之寵。震悚於出常之旨。心旣不寧。病亦轉深。而熏洗失宜。遍體壞爛。房闥間坐臥起居。尙不得任意。至於跨馬行動。其勢末由。而前患關格之症。又挾冷頻作。伏枕叫痛。若將頃刻難支。似此種種病苦。實無强策登途之望矣。自古人臣。義所難進。則例必移疾請免。故乃有虛實未分之患焉。今臣則實𧏮如斯。人所共知。殿下旣以誠意處臣。臣又安敢飾虛以欺殿下也。嗚呼。惟我殿下。重道隆賢。卓冠今古。其於臣之先臣時烈。所以曠感而崇報之者。隨事靡不用極。臣雖不敢屑屑稱謝。以犯猥越之誅。而惟其含恩罔極。生死圖報之願。已銘心而鏤骨矣。況以臣不肖。叨被異數。逈出尋常。竊伏思聖心攸在。不徒取臣虛名。蓋亦不棄賢裔之盛念。則臣於是。一惶一感。衷情自激。豈不欲仰體德意。竭蹶趍命。以伸臣子之常分。以效涓埃之報答。而獨無奈一疾爲祟。事與心違。其將生爲違命之臣。死作負罪之鬼矣。犬馬戀主。根於固有。瞻想軒墀。只增耿結而已。前後王人之辱在荒村。亦已久矣。當此災歲。列邑之傳廚供億。爲弊不貲。此又臣夙宵靡安。如添一病之端也。伏惟聖慈於臣。天地也。父母也。特加矜憐。收還偕來召命。容臣安意調治。乍延危喘。得以自盡於出處行止之義。俾卒免於孤恩背德之辜。則實造化生成之澤也。臣情窮辭竭。無任兢惶震悸血誠祈懇之至。答曰。省疏具悉卿懇。卿之巽讓。一何至此之甚乎。予竊爲卿慨然也。予之敦召。實非强卿所難强之義。則卿胡不思勉出之道。而一向控辭乎。前後批旨。予意已罄。則猶復諄複。亦屬文具。卿其念予必欲致之實心。安心勿復過執。卽起幡然。是所望也。仍傳曰。此批答。使偕來宰臣。傳諭于儒臣宋德相處。
정조 2년
戊戌十一月十九日。記事官姜彙鈺。右邊捕盜廳啓目。御寶僞造罪人朴𤩕金希天。移送秋曹。何如。傳曰。依允。刑曹殺獄罪人金奉鎭。加刑啓目。傳曰。除尋常。更加各別嚴刑。期於得情爲良如敎。
정조 2년
戊戌十一月十九日辰時。上御誠正閣。都承旨入侍時。行都承旨洪國榮。記事官柳孟養李信祜鄭東浚。以次進伏訖。國榮曰。夜間聖體。若何。上曰。一樣矣。命讀公事。國榮讀奏。上曰。山林疏又到。而非但巽讓之愈摯。病勢實難强云。虛佇之餘。極爲悵然。國榮曰。雖未知去就之如何。而聞宿病當寒添劇。末由作行之道云。雖欲造朝。以此病狀。歲前似難動作矣。上曰。行錄。旣示大臣。當出給撰述之臣。而行狀撰出。實非容易。歲前似難入印矣。國榮曰。雖已撰出。其在重其事之道。不可卽爲印出矣。上曰。然矣。命退去。諸臣以次出。
정조 2년
戊戌十一月十九日初更四點。上御誠正閣。右副承旨入侍時。右副承旨徐有防。假注書柳文養。記事官李信祜鄭東浚。以次進伏訖。上命書祭酒宋德相疏批及大司憲宋文載疏批。又命書傳敎曰。勿論小大事。命令之下。彌縫塞責。誠今一大痼弊也。雖以目下事言之。不過小事。而該寺擧行。極爲駭然。不知馬之肥腯玄黃。焉用此官員爲哉。該郞聞雖出往調馬處。而其爲稽忽則甚矣。當該司僕寺官員問名。姑先推考。上曰。注書出去。右位宣傳官三人。使之召入。當下標信。下位宣傳官。一人亦爲來待閤外事。分付。賤臣承命出。分付還入。上曰。注書持此標信。出給來待宣傳官。丹鳳門留門。奉命宣傳官出送後。待下敎下鑰事。分付。賤臣承命出傳後。與宣傳官李基成吳毅常尹守訥偕入進伏。上曰。近來夜禁不嚴之中。至於初日巡邏。尤爲懈弛云。汝等各持此通符。遍行街路。上自掖隷之怙勢往來者。下至政院吏隷上司下屬之冒禁出入者。逢輒捕捉結縳以來。至於巡廳左右牌。捕廳巡邏。近益緩歇。虛名無實云。竝宜各別廉察。而一人則往宮城外巡邏處。其勤慢與否。亦爲知來。可也。如是下敎之後。若有慢忽之事。汝等當嚴加處分。各別惕念。期於執捉。而若遇士夫之公服往來者。則固當不問。其餘則勿爲結縛。亦皆知名以來。宜矣。基成等。承命退出。上曰。儒臣處所下批答。使院隷。明曉往傳于偕來所事。分付。賤臣承命出分付還入。命退。承史以次出。
정조 2년
行都承旨洪國榮藥院直。行左承旨鄭民始坐直。行右承旨李鎭衡坐。左副承旨蔡弘履式暇。右副承旨徐有防坐直。同副承旨申應顯坐。注書柳孟養藥院直一員未差。假注書柳文養仕直。事變假注書李彦祜仕。
정조 2년
申應顯啓曰。大司憲宋文載。執義兪彦鏶。掌令金鍾厚。持平金樂熙在外。持平沈樂洙牌不進。今日以監察茶時之意。敢啓。傳曰。知道。
정조 2년
鄭民始。以宿衛所言啓曰。今日中日日次矣。本所所管入直部長守門將禁軍扈衛軍官武藝別監及內外營入直軍兵等。待標信下。發令箭分送試所之意。敢啓。傳曰。今日日次則停。
정조 2년
洪國榮啓曰。行左承旨鄭民始。今日不爲仕進。卽爲牌招。何如。傳曰。允。
정조 2년
傳于申應顯曰。藥房都提調留待。
정조 2년
徐有防啓曰。獻納吳大益。下諭後過限不上來。依定式禁推傳旨捧入之意。敢啓。傳曰。知道。
정조 2년
有政。吏批。判書洪樂純式暇。參判徐浩修進。參議李義翊進。右副承旨徐有防進。以李儒慶爲副校理。嚴思晩爲修撰。鄭志儉爲兼中學敎授。黃昇源爲兼西學敎授。鄭象仁爲江陵府使。朴尙春爲德陵直長。黃鎭正爲崇靈殿參奉。
정조 2년
兵批。行判書李徽之進。參判徐有隣病。參議李謙煥入直進。參知洪樂彬病。同副承旨申應顯進。判府事沈瑴。副司直韓光近。副司果曺遠振張祜單付。
정조 2년
兵批啓曰。判中樞府事一窠。今方有闕。從座目輔國知事沈瑴。依例陞付之意。敢啓。傳曰。知道。
정조 2년
徐有防。以義禁府言啓曰。前獻納吳大益。禁推事。傳旨啓下矣。吳大益前任德川郡守。時未上來云。依例發遣府羅將。拿來。何如。傳曰。允。
정조 2년
正言趙鼎鎭啓曰。請大靜縣爲奴罪人金壽賢。更令王府。設鞫嚴問。依律處斷。請爲奴罪人河翼龍金重得。亟命王府。設鞫得情。快正王法。請海南縣定配罪人李弘濟。亟令王府。設鞫嚴問。請海南縣竄配罪人金載順。亟令王府。設鞫嚴問。請遠竄罪人聖中。放逐罪人有臣宗甲義駿等竝令王府。設鞫嚴問。期於得情。快正王法。請還寢福氷酌處之命。依律處斷。請海美縣定配罪人申光復。更令王府。嚴鞫得情。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府。嚴鞫得情。快正王法。請定配罪人具翼遠。亟寢酌處之命。仍令王府。嚴鞫得情。快施當律。請減死安置罪人大燮。亟寢酌處之命。仍令王府。設鞫得情。快正王法。請減死罪人弼海。亟寢酌處之命。仍令王府。設鞫得情。快正王法。請遠竄罪人安兼濟李宅鎭。亟命王府。竝加嚴鞫。期於得情。依律處斷。請恒善支屬。亟命散配。日謙兄弟。竝投絶島。以嚴隄防。請荐棘罪人瑩中。亟令王府。設鞫嚴問。快施當律。請亟收放逐罪人鄭遠達。珍島郡定配罪人閔閔百奮放釋之命。請固城縣投畀罪人李鎭常。巨濟府絶島安置罪人朴宗集。亟令王府。拿鞫得情。施以當律。請河東府減死定配罪人昌鼎。依律處斷。請濟州牧減死定配罪人範聖。依律處斷。請物故罪人德泰支屬之應坐者。一竝詳査。絶島散配。請漆原縣定配罪人志遜。更令王府。設鞫嚴問。期於得情。請減死定配罪人德秀。亟令王府。更加嚴鞫。快正王法。請削黜罪人鄭履煥絶島安置。措辭竝見上答院曰。不允。